Jurga Šeduikytė

**Jurga Šeduikytė** (žinoma **Jurgos** sceniniu vardu, g. 1980 m. vasario 10 d. Klaipėdoje) – Lietuvos dainininkė, muzikos kūrėja ir aktorė.
Lietuvoje tapusi žinoma kaip Baltijos šalių muzikinio televizijos konkurso „Fizz Superstar“ finalininkė, vėliau merginų roko grupės „Muscat“ vokalistė, išgarsėjo 2005 m. vasaros hitu „Nebijok“. 2005 m. rudenį išleistas debiutinis Jurgos muzikinis albumas „Aukso pieva“.

## Jaunystė
Gimė Klaipėdoje, augo Šiluvoje, Telšiuose. Jurga Šeduikytė gimė muzikantų šeimoje ir iki antros klasės gyveno Telšiuose. Mokėsi Telšių 4-oje vidurinėje mokykloje. Vėliau persikėlė į Palangą, kur baigė vidurinę mokyklą ir muzikos mokyklos fortepijono klasę. Studijavo Vilniaus universitete, kur įgijo žurnalistikos bakalauro ir ryšių su visuomene magistro diplomus.

## Karjera
2002 m. sėkmingai dalyvavo jaunųjų vokalistų konkurse „Fizz Superstar“. Tais pačiais metais Dingau pseudonimu pradėjo koncertuoti su merginų roko grupe „Muscat“. 2004 m. Jurga atliko pagrindinius vaidmenis miuzikluose „Ugnies medžioklė su varovais“ ir „Tadas Blinda“. 2004–2006 m. vedė LRT muzikinę laidą „Lietuvos dainų dešimtukas“, nacionalinę 2005 m. „Eurovizijos“ dainų konkurso atranką kartu su Rolandu Vilkončiumi.

2005 m. Jurgos sceniniu vardu pradėjo solo muzikinę karjerą. Tų pačių metų pavasarį pristatyta daina „Nebijok“ buvo grojamiausias kūrinys Lietuvos radijo stočių eteryje, o Jurga tapo viena populiariausių atlikėjų. 2005 m. rugsėjo 16 d. išleistas pirmasis atlikėjos albumas „Aukso pieva“, kurį prodiusavo Andrius Mamontovas. Albumo dainų muziką ir žodžius kūrė pati Jurga, išskyrus Andriaus Mamontovo parašytą „Kai pamirši tu mane“ ir „Pilnatis“ (m. J. Šeduikytės, ž. A. Mamontovo) bei „Laisvė“ (m. Eurikos Masytės, ž, Justino Marcinkevičiaus). Dainos iš albumo pirmąsyk gyvai pristatytos liepą Klaipėdoje vykusios Jūros šventės metu.

2006 m. pradžioje vykusiuose Bravo muzikiniuose apdovanojimuose Jurga Šeduikytė pelnė daugiausia apdovanojimų už 2005 m. pasiekimus įvairiose kategorijose.

2007 m. balandžio 19 d. pristatytas ir pradėtas platinti Jurgos antrasis albumas „Instrukcija“, per 2 savaites tapęs auksiniu. 2007 m. liepos 21 d. Jurga laimėjo pagrindinį prizą tarptautiniame Baltijos dainų muzikos festivalyje Karlshamne, Švedijoje. Atlikėjos pergalinga daina tapo anglų kalba atliekamas kūrinys „5th Season“ iš albumo „Instrukcija“. 2007 m. lapkričio 1 d. Jurga sulaukė pripažinimo Miunchene vykusiuose MTV Europe Music Awards 2007 apdovanojimuose. Ji iš Justino Timberlake’o rankų gavo MTV apdovanojimą Best Baltic Act nominacijoje, į kurį pretendavo geriausios 2007 m. Baltijos šalių grupės ir atlikėjai.

2017 m. išleido albumą „Not Perfect“. Albumo pristatymą ketinta surengti koncertų salėje Compensa, tačiau dėl menkų bilietų pardavimų renginį teko atšaukti.

## Asmeninis gyvenimas
2008 m. rugpjūčio 28 d. Jurga su savo draugu Suicide DJs vokalistu Vidu Bareikiu susilaukė sūnaus Ado. Jurga ir V. Bareikis susituokė 2009 m. rugpjūčio 26 d. Po dešimt metų trukusios santuokos jiedu išsiskyrė.

## Diskografija

### Albumai

Vaizdas:Jurga aukso pieva.jpg|**1.** ***[[Aukso pieva]]***2005 m. rugsėjo 16 d.M.P.3
Vaizdas:Jurga instrukcija.jpg|**2.** ***[[Instrukcija (Jurgos albumas)|Instrukcija]]***2007 m. balandžio 19 d.M.P.3
Vaizdas:37 goal of science_virselis_su krasteliu.jpg|**3.** ***+37° (Goal of Science)***2009 m. rugsėjo 30 d.M.P.3
Vaizdas:LFUSZfbX.jpg|**4.** ***Metronomes***2011 m. rugsėjo 21 d.
Vaizdas:PGV M8jE.jpg|**5.** ***Breaking the Line***2013 m. gegužės 1 d.Creative Industries
Vaizdas:JKd6TIaU.jpg|**6.** ***Giliai vandeny***2015 m. spalio 15 d.Creative Industries, Mind the Groove
Vaizdas:Jurga Not Perfect.jpg|**7.** ***Not Perfect***2017 m. gegužės 29 d.M.P.3Night Moon
Vaizdas:Jurga - To The Sky.jpg|**8.** ***To The Sky***2019 m.M.P.3
Vaizdas:Jurga – Jurga.jpg|**9.** ***Jurga***2020 m. gegužės 29 d.M.P.3


### Radijo singlai

### Kitos dainos
* „Niekas negirdi“ – m., ž. Aleksandras Makejevas
* „Pilka balta“
* „Sulaukę rudens“ – m., ž. Aleksandras Makejevas
* „Mortos daina“ (Tadas Blinda, 2004)
* „Tu atnešei šviesą“ su Andriumi Mamontovu

## Apdovanojimai
* 2006 m. Radiocentro muzikiniai apdovanojimai: Geriausia atlikėja, Geriausias albumas – „Aukso pieva“, Geriausia daina – „Nebijok“
* 2006 m. Bravo muzikiniai apdovanojimai 2005: Geriausia atlikėja, Geriausias debiutas, Geriausias albumas – „Aukso pieva“
* 2007 m. Baltijos dainų festivalis: didysis prizas už dainą „5th Season“.
* 2007 m. MTV EMA prizas, kaip geriausiai Baltijos šalių atlikėjai.
* 2008 m. Radiocentro muzikiniai apdovanojimai: Geriausia atlikėja
* 2009 m. Radiocentro muzikos apdovanojimuose Vilniuje Jurga laimėjo Metų atlikėjos apdovanojimą
* 2009 m. rugpjūčio 29 d. Nešvilyje, Tenesio valstijoje, JAV vykusiuose „Just Plain Folks“ muzikos apdovanojimuose Jurgos daina „Smėlio žmonės“ pripažinta geriausiu europietišku kūriniu, o „5th Season“ – geriausiu R&B stiliaus kūriniu. Vienas albumo „Instrukcija“ prodiuserių Vee Diawara ten pat pripažintas geriausiu prodiuseriu. Jurga buvo tarp artimiausių pretendentų laimėti ir keliose kitose nominacijose. Jai priklauso paminėjimų „Just Plain Folks“ nominacijose su vienu albumu rekordas – iš viso aštuonios nominacijos.
* 2013 m. Muzikos asociacijos metų apdovanojimai 2012: Jurgos daina „So Blue“ laimėjo geriausio vaizdo klipo nominacijoje.
* 2017 m. Sidabrinė gervė 2017 už metų kompozitoriaus darbą filme „Kaukai“ (kartu su Denis Zujev, „Fusedmarc“, Egle Sirvydyte ir „Mixtape Club“).
* 2018 m. Muzikos asociacijos metų apdovanojimai 2017: nominuota kaip geriausia atlikėja.

## Šaltiniai